HANDLINGSPLAN OG ØKONOMIPLAN 2027-2030 – H, Frp, KrF, V 

H, FrP, V, KrF mener kommunedirektøren har lagt fram et godt og gjennomarbeidet budsjettforslag. Det er en tydelig rød tråd mellom handlingsprogrammet og den langsiktige drifts- og investeringsplanen (LDIP), som gir en framtidsrettet retning for utviklingen av sektoren.
Samtidig er det fortsatt usikkerhet om det økonomiske handlingsrommet. Endelig statsbudsjett er ikke avklart, og det har ennå ikke vært gjennomført en rammediskusjon i formannskapet. Posisjonen vil derfor komme tilbake til de endelige økonomiske prioriteringene i den videre budsjettbehandlingen.
For posisjonen er det viktig å videreføre det gode arbeidet som er satt i gang i sektoren. I 2027 må vi gi organisasjonen tid og rom til å sette seg, følge opp gjennomførte endringer og hente ut de forventede gevinstene. Målet er gode tjenester, god drift og en attraktiv arbeidsplass.
Posisjonen ønsker å ta den langsiktige drifts- og investeringsplanen for sektoren til orientering. Når tiltak og strukturelle endringer i planen skal konkretiseres og gjennomføres, skal disse legges fram som egne saker til politisk behandling. Planen gir et grunnlag for videre arbeid, mens de konkrete løsningene må vurderes og besluttes politisk.
Samtidig ønsker posisjonen allerede nå å gi tydelige politiske føringer. Vi mener samarbeid med private, frivillige og ideelle aktører er nødvendig for å møte framtidens omsorgsbehov. Dette samarbeidet skal være en del av kommunens langsiktige utvikling av tjenestene og bidra til kapasitet, kvalitet og nye måter å løse oppgavene på.
På denne bakgrunnen ber posisjonen om at følgende følges opp:
· Kjøp av omsorgsplasser fra private og ideelle aktører. Den pågående prosessen følges opp, med sikte på å innarbeide midler til kjøp av plasser i budsjettet for 2027. Omfang og økonomiske rammer avklares i den videre budsjettbehandlingen.
· Utvidet samarbeid med Skien Diakonale. Kommunedirektøren bes legge fram en sak om muligheten for et tettere og utvidet samarbeid. Saken skal vurdere om kommunen kan kjøpe flere plasser til innbyggere som ikke mestrer å bo på egen hånd og trenger et trygt bo- og omsorgstilbud, herunder muligheten for å utvide kapasiteten.

Utprøvingsprosjekter ved Kverndalen sykehjem
· Produksjonskjøkken på sykehjem 
Utvalget ber kommunedirektøren legge fram en egen sak om muligheten for å gjenopprette produksjonskjøkken ved kommunens sykehjem, med Kverndalen som utprøvingssted. Saken skal vurdere egen drift og konkurranseutsatt drift, investerings- og driftskostnader og forventet nytte for ernæring, matglede og trivsel. Arbeidet knyttes til den pågående gjennomgangen av Scheen Produksjon.
· Serviceavdeling ved sykehjem –inspirert av Tåsenmodellen: 
Utvalget ber kommunedirektøren legge fram en egen sak om et utprøvingsprosjekt med serviceavdeling ved sykehjem. Saken skal vurdere hvilke praktiske oppgaver servicemedarbeidere kan ivareta for å frigjøre helsepersonell til pleie og oppfølging. Fordeler og ulemper, oppgavefordeling, kompetansebehov, økonomiske konsekvenser og betydning for kvalitet, medarbeidertilfredshet og rekruttering skal belyses.
Sakene om Kverndalen ønsker vi legges fram separat, men kan ses i sammenheng der organisering, bemanning og kjøkkenoppgaver berører hverandre.


· Legevaktbil
Utvalget ønsker å sikre videre drift av legevaktbilen. Kommunedirektøren bes legge fram en sak våren 2027 om mulighetene for utvidet åpningstid. Saken skal bygge på erfaringene med dagens tilbud og gi en overordnet vurdering av bemanningsbehov, kostnader og forventede gevinster for pasientene og tjenestene.

· Inn på tunet – demensomsorg og psykisk helse
Utvalget ønsker å videreføre Inn på tunet-tilbudet ved alle tre gårdene og utnytte eksisterende kapasitet bedre innen demensomsorg og psykisk helse. Evalueringene av gårdene legges fram samlet, med vekt på bruk, brukertilfredshet og nytte. På dette grunnlaget bes kommunedirektøren vurdere enkle tiltak for økt bruk. Utvalget ønsker også befaring ved gårdene.

· Psykisk helse og livsmestring
Utvalget ønsker rask og tilgjengelig hjelp, tidlig innsats og bedre sammenheng mellom psykisk helse, rusomsorg, bolig og aktivitet. Kommunedirektøren bes følge opp ventetid, tilgjengelighet og brukernes erfaringer. Samarbeid med frivillige og ideelle aktører, herunder tilbud for livsmestring og møteplasser, skal utvikles med tydelig ansvar, avtalte mål og oppfølging av resultatene. Pårørendes behov skal inngå.
· Rettigheter og medvirkning for personer med funksjonsnedsettelse (CRPD)
Utvalget legger til grunn at FNs konvensjon om rettighetene til personer med nedsatt funksjonsevne skal følges i gjennomføringen av handlingsprogrammet og langsiktig drifts- og investeringsplan.
Før vesentlige endringer i botilbud, tjenester eller organisering legges fram til politisk behandling, skal kommunedirektøren synliggjøre hvordan brukerne er hørt, hvordan rettighetene deres ivaretas, og hvilke alternativer som er vurdert.
Selvbestemmelse, mulighet til å velge bosted og boform på lik linje med andre, tilgjengelighet og deltakelse i samfunnet skal vurderes sammen med økonomiske konsekvenser.
· Trygge bomiljøer i kommunale boliger
Utvalget ber om at kommunen ved tildeling av boliger legger større vekt på beboersammensetning og den enkeltes behov, for å forebygge utrygghet og konflikter. Personer som primært har økonomiske utfordringer, bør som hovedregel ikke plasseres i bomiljøer preget av aktiv rus og omfattende behov for bo-oppfølging. Målet er trygge og egnede bomiljøer for alle.

ANSATTE
· Forebygging og oppfølging av sykefravær
På bakgrunn av det høye sykefraværet i sektoren bes kommunedirektøren legge frem en sak om hvordan kommunen kan styrke forebygging og oppfølging, særlig ved muskel- og skjelettplager og lette til moderate psykiske lidelser.
Saken skal bygge videre på formannskapssak 37/26 og tiltaket om forsterket sykefraværsoppfølging i handlingsprogrammet, og utarbeides i samarbeid med Helse og mestring og organisasjon og utvikling.
Saken skal vurdere om dagens fysioterapikapasitet gir tilstrekkelig rom for tidlig innsats og tett oppfølging, og hvordan en målrettet styrking gjennom flere driftshjemler kan bidra til dette. Kommunedirektøren bes anbefale omfang og innretning på en eventuell styrking, sett i sammenheng med eksisterende tjenester og behovet for tilgjengelig kompetanse.
Samarbeidet mellom fysioterapeuter, ergoterapeuter, fastleger, NAV, bedriftshelsetjenesten og øvrig helsepersonell skal inngå i vurderingen. Det bes også vurdert hvordan et fast tverrfaglig samarbeid kan gi bedre oppfølging av sykmeldte og støtte til å stå i arbeid.
Saken skal videre belyse hvordan kompetansen kan brukes i forebyggende arbeid fra tidlig alder, blant annet gjennom samarbeid med skolehelsetjenesten.
Tiltak innenfor eksisterende økonomiske rammer skal prioriteres. Eventuelle forslag om økte ressurser skal synliggjøre kostnader, forventet nytte, mulige kostnadsbesparelser og finansiering, sammen med forslag til gjennomføring.
· Trygghet for ansatte – vold og trusler
Det settes av en øremerket pott til opplæring av ansatte i å forebygge og håndtere vold og trusler, med særlig vekt på hjemmetjenesten. Opplæringen skal gi ansatte økt kompetanse og trygghet i en uforutsigbar arbeidshverdag. Alle skal kunne føle seg trygge på jobb.

Årsturnus og fleksibilitet
UHM viser til gode tilbakemeldinger på innført årsturnus og støtter arbeidet som pågår sammen med ansatte og tillitsvalgte for å få inn en fleksibel ferieuke i turnusen. 

Sakene som legges fram, skal belyse økonomiske konsekvenser, kvalitet for brukerne og konsekvenser for medarbeidertilfredshet og rekrutteringskraft. Dette skal gi et godt grunnlag for å vurdere videre utprøving, samarbeid og gjennomføring.


FØRINGER FOR ARBEIDET MED NY TEMAPLAN
Utvalget ber om at følgende temaer vurderes i arbeidet med ny temaplan:
· Avlastning og varierte oppholdstilbud: Muligheten for mer fleksible bo-, oppholds- og måltidstilbud til hjemmeboende eldre, også personer som bor alene og trenger et opphold for å hente seg inn.
· Ernæring og forebygging: Systematisk kartlegging og oppfølging av ernæringsstatus hos brukere i institusjon og hjemmetjeneste. Behovet for tid til måltidsoppfølging og småspising skal inngå, sammen med tidlig kartlegging av andre behov som har betydning for helse og mestring.
· Støtte til pårørende: Fleksible avlastningstilbud og lavterskeltilbud som kurs og samtalegrupper. Et diagnoseuavhengig pårørendesenter vurderes i samarbeid med aktuelle organisasjoner, eventuelt lokalisert i Frivillighetens Hus eller sammen med en helsestasjon for eldre. Pårørende skal få støtte uten at kommunens ansvar skyves over på dem.
· Sykehjems arkitektur
Utvalget viser til at ulike faginstanser arbeider med å utvikle en sykehjemsarkitektur bedre tilpasset arbeider med Dette vil supplere den tradisjonelle, korridorbaserte sykehusmodellen med sykehjemsmodeller som er mindre institusjonspreget og går i retning   *hageby* og bofellesskap med heldøgnsomsorg.
Norske Furuset Hageby og danske Dagmars minde er eksempler på slik tenkning og bør være aktuelle forbilder med tanke på differensierte bo - og omsorgstilbud på Gulset. 
· Sosiale boligformer
Utvalget viser til prosjektet «Sosiale boformer som verktøy» prosjektet «støttet av Husbanken) som omtales forebyggende ledd tidlig i den vanlige boligtrappa og FØR behovet for kommunale helse- og omsorgstjenester oppstår. 
I en bykommune på vår størrelse bør sosiale boformer utvikles i privat regi.  De kan enklest etableres i nye bygg, men kan også tilrettelegges for og oppnås ifbm rehabilitering av eksisterende blokker, borettslag og leilighetskompleks. Heistilgang og ideelt sett fellesareal vil bidra til at eldre leiligheter blir mer funksjonelle leiligheter og vil gjøre det mulig å bli boende i private, etablerte bomiljøer hvor " nabohjelp" og sosial støtte fungerer.

